Haakon Tveter

Haakon Tveter (født 2. januar 1844 i Aker, død 15. juni 1930 i Aker) var en norsk gårdbruker og politiker (H).

Tveter ble født på Søndre Østensjø gård som odelsgutt av foreldrene Halvor og Nikoline Tveter. Haakon ble tidlig oppdratt som jordbruker, og studerte siden på Landbrukshøyskolen på Ås. Her tok han «Examen med Udmerkelse» i 1865.

Tveter opparbeidet seg etterhvert store landområder. Han eide begge Østensjøgårdene samt Nordre Langerud gård og hadde dessuten forpaktningsretten til Bogerudmyra. Han forpaktet også Abildsø gård, og eide senere deler av Ulsrud gård.

Gjennom mange år hadde Tveter en lang rekke politiske verv. Han kom med i Aker kommunestyre i 1877, og satt i hele 30 år. I perioden 1881 til 1889 var han ordfører, og fra 1889 til 1891 satt han på Stortinget for Akershus. Fra 1905 til 1907 var han varaordfører. Han satt i tillegg i en lang rekke kommunale komiteer og utvalg, og var dessuten aktiv i menighetsarbeidet i Østre Aker.

Tveter fikk Kongens landbruksmedalje i 1876, ble Vasaridder i 1886, Olavsridder i 1904 og Danebrogsridder i 1906. 

Haakon Tveter var gift med Agnes (født Rotnes). Sammen fikk de seks barn, blant annet Valborg Tveter og Aagot Tveter. Flere av gatene på Oppsal og Ulsrud er oppkalt etter barna til Haakon Tveter. Selv har han Haakon Tveters vei på Oppsal oppkalt etter seg.

Referanser

Eksterne lenker 
 
  Om Østensjø gård fra Østensjøvannets venner, inkludert mye om Haakon Tveter

Ordførere i Aker
Høyre-ordførere i Akershus
Stortingsrepresentanter 1889–1891
Stortingsrepresentanter fra Høyre
Riddere av St. Olavs Orden
Vasaordenen
Dannebrogordenen
Personer fra Oslo